<classify> WAZIRI wa Mambo ya Ndani ya Nchi, Kangi Lugola amewaonya polisi wanaotumia mafisadi kuwanyanyasa wananchi masikini kwa kupora ardhi, na kukimbilia kufungua kesi vituoni wakilazimisha ardhi hiyo iwe mali yao.Akizungumza na mamia ya wananchi katika mkutano wa hadhara uliofanyika Kijiji cha Ragati, Kata ya Kasuguti, Jimbo la Mwibara, wilayani Bunda, Mkoa wa Mara, Lugola amesema amepata malalamiko mengi kutoka sehemu mbalimbali nchini.Amesema kati ya malalamiko aliyopokea ni pamoja na tuhuma kuwa wapo mafisadi wanaoonea wananchi masikini kwa kupora kwa nguvu ardhi, wakidai wanamiliki wao na wanatumia baadhi ya polisi wasiokuwa waaminifu ili kuwakandamiza wananchi hao.Waziri Lugola amepiga marufuku kwa mwananchi yeyote anayekurupuka kukimbilia kituo cha polisi kufungua kesi za ardhi ambazo hazina uthibitisho wa jinai yoyote, badala yake kesi au malalamiko yake kwanza ayapeleke katika mabaraza ya ardhi katika eneo husika ili zitatuliwe.Lugola amesema mafisadi baada ya kuona mmiliki halali wa ardhi hiyo anagoma kuondoka katika sehemu husika, hutumia fedha zao kwa kukimbilia polisi kufungua kesi bila ya kuwa na uthibitisho wowote huku baadhi ya polisi wasiokuwa waaminifu wakitumiwa katika kufanikisha ardhi hiyo kunyanganywa mmiliki wake.Kuanzia leo mwananchi yeyote atakaenda kufungua kesi kituo cha polisi inayohusu masuala ya ardhi na endapo kiwanja hicho kimepimwa lazima awe na hati inayoonesha yeye ni mmiliki halali, ili iwasaidie polisi wajue wewe ndio mmiliki halali, ameagiza.Amesema kwa upande wa ardhi ambayo haijapimwa lazima mwananchi huyo aende polisi akiwa na uthibitisho kutoka kijijini au katika mtaa unaosema kwamba eneo hilo ni lake na polisi wathibitishe hilo.Lugola amesema, endapo kesi ya mlalamikaji yeyote ipo mahakamani anapaswa kuheshimu mahakama na si kuendeleza kufanya usumbufu katika jamii pamoja na kwenda polisi na kuanza kutafuta njia ya kumsumbua mwananchi ambaye ni masikini katika eneo hilo.Katika hilo, Lugola amesema, endapo mwananchi ana hukumu ya mahakamani inayoonesha ameshinda kesi hiyo, anapaswa kwenda polisi na nakala ya hukumu yake ili polisi waweze kushuhudia kwamba pande zote mbili ziliwahi kugombana kuhusu ardhi na kufikishana mahakamani, lakini mmojawapo alishinda.Rais Magufuli alianzisha Mahakama ya Mafisadi hapa nchini, kwa taarifa niliyokuwa nayo, mahakama hii ina uhaba wa mafisadi, sasa mimi nitaitafutia wateja kwa kuhakikisha wale mafisadi ambao huonea wananchi, hutesa wananchi, huiba fedha za serikali au taasisi yoyote nitawafikisha katika mahakama hiyo, hatutakubaliana na manyanyaso ya aina yoyote katika Serikali hii ya awamu ya tano, amesema Lugola.Lugola aliongeza kuwa, hataki kusikia mwananchi anaonewa, na pia aliapa hatacheka na mafisadi, atapambana nao sehemu yoyote nchini na pia yupo tayari kwa lolote na ameanza kupambana na mafisadi ndani ya wizara yake na tayari wameanza kurudisha fedha za serikali.Katika hotuba hiyo alipiga marufuku kwa waendesha bodaboda wenye tabia ya kubeba abiria zaidi ya mmoja waache ili kuepusha ajali, lakini aliwataka polisi kutorudi nyuma, wahakikishe wanawakamata wasiofuata sheria za usalama barabarani.Waziri Lugola yupo katika ziara jimboni kwake kwa kutembelea miradi mbalimbali ya maendeleo pamoja na kuwaunganisha wananchi kupitia bonanza lake la michezo ya mpira wa miguu ambalo linashirikisha kila kata wakitoa washindi mbalimbali ambao anawapa zawadi pamoja na kuingia moja kwa moja katika mashindano ya kugombea Kombe la Kangi.  <topic>: kitaifa 